b'\n_START_ARTICLE_\nLimfocitinis choriomeningitas\n_START_PARAGRAPH_\nLimfocitinis choriomeningitas (LCM) \xe2\x80\x93 LCM viruso sukelta infekcin\xc4\x97 liga, kuri\xc4\x85 perne\xc5\xa1a grau\xc5\xbeikai. Limfocitinio choriomeningito virusas (LCMV) yra viengrand\xc4\x97s RNR virusas, kuris priklauso Arenaviridae \xc5\xa1eimai (taip pavadintas d\xc4\x97l savo i\xc5\xa1vaizdos, \xc5\xbei\xc5\xabrint elektroniniu mikroskopu, atrodo, kaip sm\xc4\x97lio gr\xc5\xabdas). Kiti \xc5\xa1ios \xc5\xa1eimos nariai yra Lassa virusas ir Tacaribe grup\xc4\x97. Pirm\xc4\x85 kart\xc4\x85 izoliuotas 1933 m. LCMV sukelia dvifaz\xc4\x99, ribot\xc4\x85 lig\xc4\x85, su kar\xc5\xa1\xc4\x8diavimu, vadinam\xc4\x85 choriomeningitiniu encefalitu, kuri komplikuojasi aseptiniu meningitu. Grau\xc5\xbeikai, tokie kaip nam\xc5\xb3 pel\xc4\x97s, \xc5\xbeiurk\xc4\x97nai, b\xc5\xabna u\xc5\xbesikr\xc4\x97t\xc4\x99 be ligos simptom\xc5\xb3 ir yra biologinis \xc5\xbemogaus infekcijos suk\xc4\x97l\xc4\x97jo rezervuaras. LCMV da\xc5\xbeniausiai u\xc5\xbesikre\xc4\x8diama \xc4\xafkvepiant u\xc5\xbekr\xc4\x97st\xc5\xb3 grau\xc5\xbeik\xc5\xb3 i\xc5\xa1mat\xc5\xb3. Odos \xc4\xafdr\xc4\x97skim\xc5\xb3 u\xc5\xbekr\xc4\x97timas yra svarbus infekcijos plitimo kelias tarp dresuotoj\xc5\xb3 ir laboratorijos darbuotoj\xc5\xb3._NEWLINE_Pasaulyje limfocitinis choriomeningitas paplit\xc4\x99s \xc5\xa0iaur\xc4\x97s Amerikoje, Piet\xc5\xb3 Amerikoje ir Europoje; tiksli\xc5\xb3 paplitimo duomen\xc5\xb3 n\xc4\x97ra, nors apie 5\xc2\xa0% JAV populiacijos kraujyje randama antik\xc5\xabn\xc5\xb3 prie\xc5\xa1 viruso antigenus. Susirgimai da\xc5\xbenesni rudens ir \xc5\xbeiemos m\xc4\x97nesiais, priklauso nuo regiono grau\xc5\xbeik\xc5\xb3 populiacijos. Kurios nors ras\xc4\x97s ar lyties polinkis labiau sirgti \xc5\xa1ia liga n\xc4\x97ra pasteb\xc4\x97tas, da\xc5\xbeniau u\xc5\xbesikre\xc4\x8dia jauni suaugusieji, ta\xc4\x8diau susirgimas gali pasireik\xc5\xa1ti bet kurioje am\xc5\xbeiaus grup\xc4\x97je. Taip pat da\xc5\xbenesnis skurd\xc5\xbeiau gyvenan\xc4\x8diose socioekonomin\xc4\x97se grup\xc4\x97se._NEWLINE_Sveiko \xc5\xbemogaus organizmui virusas didelio pavojaus nekelia, ta\xc4\x8diau gali b\xc5\xabti mirtinas \xc5\xbemon\xc4\x97ms su susilpn\xc4\x97jusia imunine sistema. Kitam \xc5\xbemogui liga gali b\xc5\xabti perduodama tik i\xc5\xa1 sergan\xc4\x8dios besilaukian\xc4\x8dios motinos gemalui, taip pat 2005 m. u\xc5\xberegistruoti keli atvejai, kai virusas perduotas transplantuojant organus._NEWLINE_Ligos profilaktika \xe2\x80\x93 kontakto su grau\xc5\xbeik\xc5\xb3 ekskrementais ir skys\xc4\x8diais vengimas. U\xc5\xbesikr\xc4\x97timas nuo namuose auginam\xc5\xb3 grau\xc5\xbeik\xc5\xb3 labai retas.'